AQSh Rossiyaning yadro qurolidan foydalanishi stsenariysiga tayyorgarlik ko'ra boshladi

AQSh hukumati Rossiya prezidenti Vladimir Putinning yadro qurolidan foydalanishi stsenariysiga tayyorgarlik ko'ra boshladi. Bu haqda “The New York Times” xabar berdi.
Qayd etilishicha, Oq uy Ukrainada muvaffaqiyatsizlikka uchragan Rossiya prezidenti kimyoviy, biologik yoki yadroviy qurollardan foydalansa, Qo'shma Shtatlar va uning ittifoqchilari bunga qanday javob qaytarishi kerakligi haqidagi stsenariylarni ishlab chiqmoqda. Bu maqsadda milliy xavfsizlik xizmati xodimlaridan iborat guruh yig'ilgan. Mazkur guruh maxfiy tarzda yig'ilish o'tkazishga ham ulgurgan.
Nashrning jarayonda ishtirok etgan bir qancha rasmiy manbalariga ko'ra, maxfiy “Yo'lbarslar” jamoasi, shuningdek, Putin Ukrainaga qurol va yordam yetkazib berayotgan karvonlarga hujum qilish uchun NATO hududiga kirsa, unga qarshi ko'riladigan javob choralarini ishlab chiqmoqda.
Guruh bir hafta ichida uch marta maxfiy yig'ilish o'tkazgan. Ularda yadro quroli ishlatilishidan tashqari, Evropa davlatlarini qochqinlar oqimiga tayyorlash masalasi ham ko'tarilgan.
Ta'kidlanishicha, bu masalalar 24 mart kuni Bryusselda bo'lib o'tgan navbatdan tashqari sessiyaning asosiy mavzusi bo'lishi kutilgan.
Aytilishicha, bir oy oldin bunday stsenariylar ko'proq nazariy tuyulardi. Ammo hozirgi kunga kelib NATO vakillari Rossiya o'zini boshi berk ko'chadan qutqarish uchun arsenalidagi eng kuchli qurollarga murojaat qilishi mumkinligi istisno qilmayapti.
Rasmiylarga ko'ra, Rossiya yadro qurolini Ukraina hududida qo'llasa ham uning kimyoviy yoki radioaktiv bulutlari chegaradan o'tib ketishi mumkin.
Avvalroq Pentagon rahbari Lloyd Ostin AQSh o'zini yadroviy tahdidlardan himoya qila olishini ma'lum qilgandi.